CELEX: 32021R0645
Language: bg
Date: 2021-04-15 00:00:00
Title: Регламент за изпълнение (ЕС) 2021/645 на Комисията от 15 април 2021 година за изменение на приложение I към Регламент (ЕС) № 605/2010 по отношение на списъка на третите страни или частите от тях, от които е разрешено въвеждането в Европейския съюз на пратки сурово мляко, млечни продукти, коластра и продукти от коластра (текст от значение за ЕИП)

20.4.2021   
               
               
                  BG
               
               
                  Официален вестник на Европейския съюз
               
               
                  L 133/29
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/645 НА КОМИСИЯТА
         от 15 април 2021 година
         за изменение на приложение I към Регламент (ЕС) № 605/2010 по отношение на списъка на третите страни или частите от тях, от които е разрешено въвеждането в Европейския съюз на пратки сурово мляко, млечни продукти, коластра и продукти от коластра
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (1), и по-специално член 8, уводното изречение, член 8, параграфи 1 и 4 и член 9, параграф 4 от нея,
         като има предвид, че:
         
                     (1)
                  
                  
                     С Регламент (ЕС) № 605/2010 на Комисията (2) се определят здравните и ветеринарно-санитарните условия и условията за ветеринарно сертифициране при въвеждането в Съюза на пратки сурово мляко, млечни продукти, коластра и продукти от коластра и се установява списъкът на третите страни, от които е разрешено въвеждането на такива пратки в Съюза.
                  
               
                     (2)
                  
                  
                     В приложение I към същия регламент е установен списък на третите страни или частите от тях, от които е разрешено въвеждането в Съюза на пратки сурово мляко, млечни продукти, коластра и продукти от коластра, и е посочено какъв вид обработка се изисква за тези стоки.
                  
               
                     (3)
                  
                  
                     В момента процедурата за разрешаване на износа на мляко и млечни продукти от Молдова за Съюза е в ход и ще бъде своевременно финализирана. Докато посочената процедура е все още в ход, Молдова подаде искане за разрешение за транзитното преминаване през Съюза на сладоледи, които се считат за нетрайни съставни продукти, съдържащи млечни продукти. За да получи това разрешение, Молдова подаде искане да бъде включена в колона В от приложение I към Регламент (ЕС) № 605/2010 като трета страна, чиито сурово мляко и млечни продукти са преминали изискваната от регламента обработка (обработка С) за ограничаване на риска от разпространяване на болестта шап чрез млечни продукти.
                  
               
                     (4)
                  
                  
                     С оглед на гаранциите, предоставени от молдовските компетентни органи, относно правилното прилагане на обработка С върху млечните продукти, съдържащи се в съставните продукти, е целесъобразно Молдова да бъде включена в колона В от приложение I към Регламент (ЕС) № 605/2010.
                  
               
                     (5)
                  
                  
                     Добавянето ѝ в колона В от приложение I не следва да засяга задълженията, произтичащи от други разпоредби на законодателството на Съюза относно вноса и пускането на пазара в Съюза на продукти от животински произход, по-специално разпоредбите относно включването на предприятия в списъците съгласно член 5 от Делегиран регламент (ЕС) 2019/625 на Комисията (3).
                  
               
                     (6)
                  
                  
                     Поради това Регламент (ЕС) № 605/2010 следва да бъде съответно изменен.
                  
               
                     (7)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В таблицата в приложение I към Регламент (ЕС) № 605/2010 след вписването за MA-Мароко се добавя следното вписване:
            
               
                           „MD
                        
                        
                           Молдова
                        
                        
                           0
                        
                        
                           0
                        
                        
                           +“
                        
                     
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 15 април 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 18, 23.1.2003 г., стр. 11.
         
            (2)  Регламент (ЕС) № 605/2010 на Комисията от 2 юли 2010 г. за определяне на ветеринарно-санитарните и здравните условия и условията за ветеринарно сертифициране при въвеждането в Европейския съюз на сурово мляко, млечни продукти, коластра и продукти от коластра, предназначени за консумация от човека (ОВ L 175, 10.7.2010 г., стр. 1).
         
            (3)  Делегиран регламент (ЕС) 2019/625 на Комисията от 4 март 2019 г. за допълнение на Регламент (ЕС) 2017/625 на Европейския парламент и на Съвета по отношение на изискванията за въвеждане в Съюза на пратки от определени животни и стоки, предназначени за консумация от човека (ОВ L 131, 17.5.2019 г., стр. 18).